Zagreb, 28. srpnja 2020.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić i Aleksandre Jozić-Ileković kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev rukovodeće državne službenice Marije Vrhovski, ravnateljice Ureda za opće poslove Hrvatskog sabora i Vlade Republike Hrvatske (u daljnjem tekstu: Ured), za davanjem mišljenja Povjerenstva,** na 92. sjednici, održanoj 28. srpnja 2020.g,. daje sljedeće:

**MIŠLJENJE**

**I. Obzirom da se na temelju članka 3. stavka 3. ZSSI-a na rukovodeće državne službenike koje imenuje Vlada Republike Hrvatske na temelju prethodno provedenog natječaja primjenjuju samo odredbe članka 8., 9. i 10, glave III, članka 42., 44. , 45 i 46. te članka 55. stavka 3. ZSSI-a, rukovodeću državnu službenicu Mariju Vrhovski u obnašanju dužnosti ravnateljice Ureda za opće poslove Hrvatskog sabora i Vlade Republike Hrvatske ne obvezuje odredba članaka 14. ZSSI-a u pogledu ograničenja obavljanja funkcije člana upravnog vijeća ustanove ili nadzornog odbora trgovačkog društva te primanja naknade za njihovo obavljanje funkcije.**

**II. U odnosu na postupak imenovanja članova nadzornih odbora trgovačkih društava u kojima država te jedinica lokalne ili područne (regionalne) samouprave imaju udio u vlasništvu propisan člankom 15. ZSSI-a, do povrede ove odredbe može doći ako bi bez prijedloga Vlade Republike Hrvatske ili predstavničkog tijela jedinice lokalne i jedinice područne (regionalne) samouprave rukovodeća državna sklužbenica bila imenovana u nadzorni odbor takvog trgovačkog društva.**

**II. Dopuštenost članstva u upravnim ili nadzornim tijelima trgovačkih društava i drugih pravnih osoba državnih službenika za vrijeme službe uređena je člancima 32. do 37. Zakona o državnim službenicima („Narodne novine“ broj 92/05., 107/07., 27/08., 34/11., 49/11., 150/11., 34/12., 49/12., 37/13., 38/13., 138/15., 61/17., 70/19. i 98/19.), a za tumačenje tih odredbi upućuje se rukovodeća državna sklužbenica da se obrati Ministarstvu pravosuđa i uprave.**

Obrazloženje

Zahtjev za davanjem mišljenja Povjerenstva podnijela je rukovodeća državna službenica Marija Vrhovski, ravnateljica Ureda. U knjigama ulazne pošte zahtjev je zaprimljen 22. srpnja 2020.g. pod poslovnim brojem 711-U-2528-M-63/20-01-3 te se povodom istog vodi predmet broj M-63/20. Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

U podnesenom zahtjevu Marija Vrhovski se poziva na zakonsku odredbu članka 3. stavka 3. ZSSI-a kojom je propisano da se odredbe članka 8., 9. i 10, glave III, članka 42. do 46. i članka 55. stavka 3. tog Zakona odgovarajuće primjenjuju i na rukovodeće državne službenike koje imenuje Vlada Republike Hrvatske na temelju prethodno provedenog natječaja. Podnositeljica traži mišljenje od Povjerenstva mogu li rukovodeći državni službenici, koje imenuje Vlada Republike Hrvatske, biti članovi upravnih vijeća ustanova ili nadzornih odbora trgovačkih društava uz primanje naknade u smislu odredbi članaka 14. i 15. ZSSI-a.

Zahtjev za mišljenje podnijela je Marija Vrhovski, rukovodeća državna službenica iz članka 3. stavka 3. ZSSI-a te stoga Povjerenstvo daje obrazloženo mišljenje.

Sukladno citiranoj zakonskoj odredbi članka 3. stavka 3. ZSSI-a pojedine odredbe ZSSI-a primjenjuju se na rukovodeće državne službenike koje imenuje Vlada Republike Hrvatske na temelju prethodno provedenog natječaja (odredbe članka 8., 9. i 10, glave III, članka 42. do 46. i članka 55. stavka 3.).

Člankom 5. stavkom 1. Uredbe o Uredu za opće poslove Hrvatskog sabora i Vlade Republike Hrvatske („Narodne novine“ broj 57/19.), koju je na sjednici održanoj 30. svibnja 2019.g. donijela Vlada Republike Hrvatske, propisano je da radom Ureda upravlja ravnatelj Ureda, rukovodeći državni službenik koji je u odnosu na državne službenike i namještenike u Uredu ima prava i ovlasti čelnika tijela državne uprave. Člankom 5. stavkom 2. navedene Uredbe propisano je da ravnatelja Ureda imenuje i razrješava Vlada Republike Hrvatske na prijedlog predsjednika Vlade Republike Hrvatske, po prethodno provedenom javnom natječaju.

Na rukovodeće državne službenike imenovane od strane Vlade Republike Hrvatske u javnom natječaju u obnašanju dužnosti primjenjuju se odredbe članaka 8., 9. i 10., koje se odnose na dužnost obavještavanja Povjerenstva o imovinskom stanju podnošenjem popunjenog obrasca izvješća te pokretanje postupka zbog utvrđenja moguće povrede ZSSI-a protiv rukovodećeg državnog službenika koji ne ispuni navedenu obvezu, zatim GLAVA III. ZSSI-a kojom je uređen postupak provjere podataka iz podnesenih izvješća i pokretanje postupka zbog kršenja ZSSI-a ako proizlazi nesklad ili nerazmjer između prijavljene imovine i podataka nadležnih tijela.

Također, primjenjuju se i odredbe članaka 42., 44. i 45. koje se odnose na sankcije koje se mogu izreći prilikom utvrđivanja povrede ZSSI-a te odredba članka 55. stavka 3. kojom je propisana obveza podnošenja izvješća o imovinskom stanju za osobu koja na dan stupanja ZSSI-a na snagu nije podnijela izvješće o imovinskom stanju.

Iz navedenog proizlazi da se druge obveze, zabrane i ograničenja propisane ZSSI-om koje obvezuju dužnosnike iz članka 3. stavaka 1. i 2. ZSSI-a ne primjenjuju na rukovodeće državne službenike, odnosno da ih u obnašanju dužnosti ne obvezuje druge odredbe ZSSI-a.

Stoga niti rukovodeću državnu službenicu Mariju Vrhovski u obnašanju dužnosti ravnateljice Ureda ne obvezuje članak 14. ZSSI-a kojim se dužnosnicima za vrijeme obnašanja dužnosti propisane zabrane i ograničenja u obavljanju funkcije člana upravnog vijeća ustanove ili nadzornog odbora trgovačkog društva te zabrana primanja naknade za članstvo u upravnom vijeću ustanove.

U pogledu postupka imenovanja članova nadzornih odbora trgovačkih društava u kojima država te jedinica lokalne ili područne (regionalne) samouprave imaju udio u vlasništvu propisanog člankom 15. ZSSI-a, do povrede navedene zakonske odredbe može doći ako bi bez prijedloga Vlada Republike Hrvatske ili predstavničkog tijela jedinice lokalne i jedinice područne (regionalne) samouprave bila imenovana u nadzorni odbor takvog trgovačkog društva.

Situacija sukoba interesa i dopuštenost članstva u upravnim ili nadzornim tijelim trgovačkih društava i drugih pravnih osoba državnih službenika za vrijeme trajanja državne službe uređena je člancima 32. do 37. Zakona o državnim službenicima („Narodne novine“ broj 92/05., 107/07., 27/08., 34/11., 49/11., 150/11., 34/12., 49/12., 37/13., 38/13., 138/15., 61/17., 70/19. i 98/19.).

Ministarstvo pravosuđa i uprave nadležno je primjenjivati i tumačiti odredbe navedenog Zakona te se stoga upućuje podnositeljica da se sa svojim zahtjevom za tumačenje dopustivosti obavljanja funkcije članice upravnog vijeća ustanove ili nadzornog odbora trgovačkog društva za vrijeme obnašanja dužnosti ravnateljice Ureda kao i dopuštenost primanja naknade za njihovo obavljanje obrati tom državnom tijelu.

Slijedom navedenog Povjerenstvo je dalo mišljenje kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Rukovodeća državna službenica Marija Vrhovski, elektroničkom dostavom
2. Objava na internetskoj stranici Povjerenstva
3. Pismohrana